የሜቴክ ፓወር ኢንጂነሪንግ ኢንዱስትሪ አንድ ቢሊዮን ብር ገቢ ማግኘቱን ገለጸ
 አዲስ አበባ፦ የተቋሙን ሁለንተናዊ አሰራር ከማስተካከል ስራ ጎን ለጎን በስሩ ከሚገኙ ድርጅቶች አማካኝነት በ2012 ዓ.ም አንድ ቢሊዮን ብር በላይ ገቢ ማግኘቱን በኢፌዴሪ ብረታ ብረት እና ኢንጂነሪንግ ኮርፖሬሽን የፓወር ኢንጂነሪንግ ኢንዱስትሪ አስታወቀ። በኢፌዴሪ ብረታ ብረት እና ኢንጂነሪንግ ኮርፖሬሽን /ሜቴክ/ የፓወር ኢንጂነሪንግ ኢንዱስትሪ ዋና ስራ አስኪያጅ ሌተናል ኮሎኔል ነገሰ ጫኔ በተለይ ለአዲስ ዘመን እንደገለጹት፤ ተቋሙ ከሀገራዊ ለውጡ በኋላ አሰራሩን እና አምራች ፋብሪካዎቹን በሚያዘምን ሁኔታ እራሱን እያደራጀ ነው። ከዚህ የለውጥ ስራ ጎን ለጎን ደግሞ በተቋሙ ስር በሚገኙ ማምረቻዎች በ2012 ዓ.ም ከአንድ ቢሊዮን ብር በላይ የሽያጭ ገቢ መሰብሰብ ችሏል። ፓወር ኢንጂነሪንግ የመንግስት ተቋም እንደመሆኑ ምርቶቹን ከአድሎ ነጻ በመሆነ መልኩ ለደንበኞቹ እንዲያቀርብ የሚያደርግ አሰራር እየተከተለ እንደሚገኘ አመልክተው፤ በዚህም በስሩ ከሚገኙ ሰባት ተቋማት መካከል ሶስት ከፍተኛ ገቢ በማስገኘት የጀርባ አጥንት ሆነው እየሰሩ እንደሚገኙ አስታውቀዋል ። ታጠቅ አካባቢ የተገነባው የትራንስፎርመር ማምረቻ፣ ሞጆ ላይ የተገነባው የኤሌክትሪክ ገመድ እና ኬብል ማምረቻ እና ኮምፓክት ሰብስቴሽን ፋብሪካ ከፍተኛውን የሽያጭ ገቢ የሚያስገኙ ተቋማቱ መሆናቸውን ገልጸዋል:: መቀሌ የሚገኘው የሞተር ፋብሪካ ፣ የቢሾፍቱ ተሽከርካሪ መገጣጠሚያ ፋብሪካ በዓመት 700
ሞተሮችን እያቀረበ መሆኑን የገለጹት ሌተናል ኮሎኔል ነገሰ፤ ይሁንና እህት ኩባንያ ስለሆነ እንደሌሎቹ አምራቾች ሰፊ ገቢ ባይገኝበትም ለትራንስፖርት ዘርፉ የሚሆኑ ከፍተኛ ምርቶች እንደሚወጡበት ገልጸዋል። ታጠቅ የተቋቋመው የሞተር
እና ጄኔሬተር መጠገኛ ብዙ
ገቢ ባይገኝበትም ጠቃሚ
የጥገና ስራ እየተከናወነበት
መሆኑን ጠቁመው፤ ታጠቅ
የሚገኘው እና በተቋሙ
ስር ያለው የሶላር
ፓኔል ፋብሪካ ስራ
በማቆሙ ትርፋማ ስራ
እንዲያከናውን የሚያስችል የአዋጭነት
ጥናት ከአዲስ አበባ
ዩኒቨርሲቲ ጋር በመተባበር
እየተሰራ መሆኑን ተናግረዋል።የሶላር ፓኔል ማምረቻው በአዲስ መልክ ተጠናክሮ ስራ እንጂመር ሲደረግ ለተቋሙ ተጨማሪ ገቢ የሚያስገኝ አቅም እንደሚፈጠር ገልፀው፤ሌላኛው የፓወር ፋክተር ማምረቻ ፋብሪካው ለኢትዮ ኤሌክትሪክ አገልግሎት የሚሆኑ ምርቶችን እያቀረበ እንደሚገኝ አስታወቀዋል። በኢፌዴሪ ብረታ ብረት እና ኢንጂነሪንግ ኮርፖሬሽን የፓወር ኢንጂነሪንግ የግብይትና ሽያጭ ኃላፊ ወይዘሪት መቅድም ሙሉጌታ በበኩላቸው፤ በበጀት ዓመቱ በተቋሙ ስር ይገኛል ተብሎ በዕቅድ ከተያዘው ሁለት ቢሊዮን ብር ውስጥ እስከ አሁን አንድ ቢሊዮን ብር የሽያጭ ገቢ መገኘቱን አስታውቀዋል ። በአሁኑ ወቅትም ከሁሉም ምርቶች ላይ በሳምንት እስከ 45 ሚሊዮን ብር ገቢ እየተገኘ መሆኑን አመልክተዋል። ከሽያጭ ገቢው እስካሁን ባለው የሽያጭ አፈጻጸም 150
ሚሊዮን ብር ትርፍ መገኘቱን የተናገሩት ወይዘሪት መቅድም፤ የጥሬ እቃ ምርት በሰፊው ማግኘት ከተቻለ እና የውጭ ምንዛሬ እጥረቱ የሚቃለል ከሆነ ሰፊ የገበያ እድል መኖሩን አስታውቀዋል ።ተቋሙ ከተወዳዳሪ ኩባንያዎች ጋር ሲነጻጸር የተሻለ ልምድ እና በሙያቸው ብቁ የሆኑ ሰራተኞችን በመያዙ በገበያው ተዋዳዳሪ ሆኖ መዝለቅ የሚችል አቅም እንዳለው ገልጸዋል። በኢፌዴሪ ብረታ ብረት እና ኢንጂነሪንግ ኮርፖሬሽን የፓወር ኢንጂነሪንግ የምርት ኦፕሬሽን ኃላፊ አቶ እስክንድር እንድሪያስ በበኩላቸው እንደገለጹት፤ ከማምረቻ ፋብሪካዎች ውስጥ ሰፊ ገቢ እያስገኙ ካሉ ተቋማት አንዱ የሞጆ ዋየር እና ኬብል ፋብሪካ ነው። ፋብሪካው ሞጆ ላይ አምስት ወርክሾፖች አሉት። የአልሞኒየም እና የመዳብ ኤሌክትሪክ ገመድ እና ኬብል ምርቶች የሚዘጋጁበት ሲሆን ዋነኛው ደንበኛም የኢትዮጵያ ኤሌክትሪክ አገልግሎት ነው። የግብዓት እጥረት በማይፈጠርባቸው ጊዜያት ፋብሪካው በቀን ሰባት ሚሊዮን ብር ዋጋ ያላቸው ምርቶችን እንደሚያመርት አስታውቀዋል ። እንደ አቶ እስክንድር ከሆነ፤ የሞጆው ፋብሪካ በአሁኑ ወቅት የግብዓት እና የውጭ ምንዛሪ እጥረት ቢኖርበትም በአንዱ ወርክሾፕ ብቻ በቀን እስከ ሶስት ሺህ ኪሎ ሜትር ርዝመት ያላቸው በተለያየ ዲዛይን እና ውፍረት የሚዘጋጁ የአልሙኒየም የኤሌክትሪክ ማስተላለፊያዎች ገመዶች እየተመረተበት ነው። በኢትዮጵያ ብቸኛው የኢናሚልድ ዋየር አምራች በመሆንም የውጭ ምንዛሪን እያዳነ ይገኛል።አዲስ ዘመን ግንቦት 22 /2012 ዓ.ም ጌትነት ተስፋማርያም